1 Samuela
Chapter 13
Sa lewa o Saula me dua na yabaki; ni sa lewa tiko me rua na yabaki e Isireli,
2 Sa digitaka o Saula me nona e tolu na udolu na Isireli. E rua na udolu sa tiko vata kei Saula mai Mitimasi kei na veiulunivanua kei Peceli, kei na dua na udolu era sa tiko vata kei Jonacani mai Kipea e Penijamini. Na kena vo ni tamata sa vakatala lesu o Saula ki na nodra dui tikotiko.
3 Sa valuta na nodra i tikotiko na Filisitia o Jonacani e Kipa, ka e ra rogoca na Filisitia. Sa uvuca o Saula na davui ena vanua taucoko e Isireli ka vakarogoya, "Me ra rogoca na Iperiu!"
4 Era sa rogoca kece na Isireli ni o Saula sa valuta na nodra i tikotiko na Filisitia ka sa yaco me ra ca na Isireli vei ira na Filisitia. Era sa kacivi kece na tamata ki vei Saula mai Kilikali.
5 Era sa soqoni vata na Filisitia me vala kei ira na Isireli, e tolusagavulu na udolu na qiqi ni valu, e ono na udolu na vodo ose kei ira na tamata sa vaka na mata ni nuku na kedra i wiliwili. Era sa lako cake mai ki Mitimasi ena tokalau kei Beki- Aveni.
6 Ni ra sa raica na ka oqo o ira na Isireli ka kila ni ra na leqa, (ni ra sa taqaya) era sa vuni na tamata ena vei qara vatu kei na vei lalaqa kecega sa kune ena veivatu.
7 Eso vei ira na Iperiu era sa takosova sara na Joritani ki na vanua nei Kata kei Kiliati. O Saula e se tiko ga e Kilikali kei ira kece sa muri koya era sa sautaninini tikoga.
8 Era sa wawa tiko me vitu na siga me vaka na vosa i Samuela. E se sega tikoga ni yaco mai o Samuela. Sa sega ni lako mai ki Kilikali o Samuela ka era sa veidroyaki na tamata mai vua.
9 Sa tukuna o Saula, "Me kau mai vei au nai soro kama kei nai soro ni veivinakati." Sa vakacabora sara nai soro kama.
10 Sa qai yaco ni sa vakacabora oti nai soro kama, sa qai yaco mai o Samuela ka sa lako sara yani o Saula me sotavi koya ka me kidavaki koya.
11 Sa vosa mai o Samuela, "Na cava o sa cakava?" Sa sauma mai o Saula, "Ni'u sa raici ira na tamata ni ra sa veidroyaki ka ni o sa sega talega ni lako mai ena gauna sa lokuci, era sa soqoni vata talega mai na Filisitia e Mitimasi,
12 "Au sa tukuna kina, 'Ni o ira na Filisitia era na lako sobu mai vei au e Kilikali, ka au se sega talega ni vakamamasu vei Jiova,' oqo sa vesuki au me'u vakacabora nai soro kama."
13 Sa vosa o Samuela vei Saula, "O sa cakacaka vaka na lialia. O sa sega ni maroroya nai vakaro ni Kalou o Jiova, me vaka ni sa solia oti vei iko. Oqo na Kalou sa dodonu me vakadeitaka na nomu matanitu e Isireli me sega ni mudu.
14 "Oqo, na nomu vakatulewa sa na mai cava. O Jiova sa vakasaqara oti e dua me vaka sara ga na yalona, ka sa vakaroti koya o Jiova me sa noda i liuliu na nona tamata, baleta ni o sa sega ni maroroya na veika sa vakarota vei iko o Jiova."
15 Sa tucake o Samuela ka lako cake mai Kilikali ki Kipea e Penijamini. Sa wiliki ira na tamata o Saula, era sa tiko vata kei koya e ono na drau na tamata.
16 O Saula kei Jonacani kei ira sa vo tiko mai Kipea e Penijamini. O ira na Filisitia era sa tiko e Mitimasi.
17 Era sa lako mai na meca ena nodra i tikotiko na Filisitia ena tolu nai lawalawa. Dua nai lawalawa era sa muria na sala ki Ofana ki na vanua nei Sueli,
18 e dua tale nai lawalawa era sa muria na sala ki Beci-Oroni ka dua tale nai lawalawa era sa muri na sala ki nai yalayala ni vanua e raica sobu yani na Buca kei Sebolimi vaka ki na vanua liwa.
19 Sa sega na dau ni kaukamea me kune e Isireli taucoko – ni ra sa tukuna tiko na Filisitia "De ra qai yavala na Iperiu ka bulia nai sele kei na moto."
20 Ia, o ira kece na Isireli, era sa dau lako sobu ki Filisitia me vakagatari na nodra i sele kei na siviyara, nai matau kei na i sele i koti;
21 Sa dau kena i sau ni vagatai ni yaya e onosagavulu na sede nai yaya lelevu ka tolusagavulu na sede nai yaya lailai.
22 Ni sa yaco mai na siga ni valu – sa sega tu nai sele se moto ena ligadra na tamata i Saula kei Jonacani, sa tiko ga vei Saula kei Jonacani na luvena.
23 O ira nai valu nei Filisitia era sa lako yani ki nai tatakoso kei Mitimasi.
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn